b'\n_START_ARTICLE_\nIchigo Kurosaki\n_START_SECTION_\nTausta\n_START_PARAGRAPH_\nIchigo on syntynyt 15. hein\xc3\xa4kuuta ja on 15-vuotias. H\xc3\xa4n asuu Karakuran kaupungissa kahden pikkusiskonsa, Yuzun ja Karinin, ja is\xc3\xa4ns\xc3\xa4, Isshinin, kanssa. Hollow nimelt\xc3\xa4 Grand Fisher tappoi Ichigon \xc3\xa4idin, Masaki Kurosakin, Ichigon ollessa yhdeks\xc3\xa4nvuotias._NEWLINE_Ichigo joutuu usein tappeluihin hiusv\xc3\xa4rins\xc3\xa4 takia, joka sattuu luonnostaan olemaan oranssi. Ichigon nimi tarkoittaa "ensimm\xc3\xa4ist\xc3\xa4" (ichi) ja "suojelijaa" (go). Ichigo tarkoittaa my\xc3\xb6s numeroita 1 (ichi) ja 5 (go) ja numerot n\xc3\xa4hd\xc3\xa4\xc3\xa4nkin monessa yhteydess\xc3\xa4 sarjassa, muun muassa roikkumassa Ichigon huoneen ovessa. Kanjimerkein kirjoitettu "ichigo" tarkoittaa mansikkaa, josta Ichigo on saanut kuulla muutaman kerran mangassa. Toistaiseksi ainoastaan Ikkaku Madarame on sanonut pit\xc3\xa4v\xc3\xa4ns\xc3\xa4 nimest\xc3\xa4, sill\xc3\xa4 kummankin nimet ovat synonyymeja samalle numerolle._NEWLINE_Ichigo antaa itsest\xc3\xa4\xc3\xa4n usein vaikutelman, ett\xc3\xa4 h\xc3\xa4n on et\xc3\xa4inen ja kylm\xc3\xa4 luonne, ja omien sanojensa mukaan h\xc3\xa4n on rakentanut imagoaan koulussa vuosia. Todellisuudessa Ichigo v\xc3\xa4litt\xc3\xa4\xc3\xa4 perheest\xc3\xa4\xc3\xa4n ja yst\xc3\xa4vist\xc3\xa4\xc3\xa4n enemm\xc3\xa4n kuin mist\xc3\xa4\xc3\xa4n muusta, ja useammin kuin kerran h\xc3\xa4n on asettanut oman el\xc3\xa4m\xc3\xa4ns\xc3\xa4 vaakalaudalle pelastaakseen perheens\xc3\xa4 ja yst\xc3\xa4v\xc3\xa4ns\xc3\xa4. Ichigon yst\xc3\xa4v\xc3\xa4t luottavat h\xc3\xa4nen p\xc3\xa4rj\xc3\xa4\xc3\xa4v\xc3\xa4n aina ja Ichigo pyrkii itsekin olemaan vahvempi puolustaakseen muita. Ichigo on kuitenkin j\xc3\xa4\xc3\xa4r\xc3\xa4p\xc3\xa4inen ja useimmiten h\xc3\xa4nelle on t\xc3\xa4st\xc3\xa4 enemm\xc3\xa4n haittaa kuin hy\xc3\xb6ty\xc3\xa4.\n_START_SECTION_\nTapahtumia\n_START_PARAGRAPH_\nSarjan ensimm\xc3\xa4isess\xc3\xa4 jaksossa shinigami Rukia Kuchiki t\xc3\xb6rm\xc3\xa4\xc3\xa4 Ichigoon suojellessaan Karakuraa hollow\'eilta. Ichigo ei olisi n\xc3\xa4hnyt Rukiaa ilman vahvaa henkipainettaan reiatsua, jonka ansiosta h\xc3\xa4n pystyy n\xc3\xa4kem\xc3\xa4\xc3\xa4n kuolleita sieluja, ns. haamuja. Hollow hy\xc3\xb6kk\xc3\xa4\xc3\xa4 Ichigon perheen kimppuun haistaessaan t\xc3\xa4m\xc3\xa4n vahvan henkipaineen ja Ichigo yritt\xc3\xa4\xc3\xa4 ep\xc3\xa4toivoisesti pelastaa perheens\xc3\xa4. T\xc3\xa4st\xc3\xa4 seurauksena Rukia haavoittuu suojellakseen Ichigoa, jolla ei ihmisen\xc3\xa4 olisi mit\xc3\xa4\xc3\xa4n mahdollisuuksia hollow\'ia vastaan. Haavoittuneen Rukian on luovutettava osa voimistaan Ichigolle, jotta t\xc3\xa4m\xc3\xa4 voisi pelastaa perheens\xc3\xa4 hollow\'n hy\xc3\xb6kk\xc3\xa4ykselt\xc3\xa4. Ichigo ottaa kuitenkin vahingossa kaikki Rukian voimat, eik\xc3\xa4 Rukia pysty palaamaan Soul Societyyn, sielujen kaupunkiin, vaan j\xc3\xa4\xc3\xa4 auttamaan Ichigoa.'